
	REPUBLIKA HRVATSKA
Trgovački sud u Zagrebu
Zagreb, Amruševa 2/II



									  40. St-3344/2016

R E P U B L I K A   H R V A T S K A 
R J E Š E NJ E

	Trgovački sud u Zagrebu po sucu tog suda Anti Galiću, postupajući po prijedlogu Financijska agencija, radi pokretanja stečajnog postupka nad dužnikom ELEKTROPROMET d.d., Zagreb, Avenija Dubrovnik 6.,  (OIB 11253040204), dana 6.listopada 2016

r i j e š i o    j e 

Prekida se stečajni postupak nad dužnikom ELEKTROPROMET d.d., Zagreb, Avenija Dubrovnik 6.,  (OIB 11253040204),  pod gornjim poslovnim brojem, do donošenja odluke Upravnog suda u Zagrebu povodom upravne tužbe ovdje dužnika ELEKTROPROMET d.d., Zagreb, Avenija Dubrovnik 6.,  (OIB 11253040204) protiv tuženika Ministarstvo Financija, Samostalni sektor za drugostupanjski postupak, Zagreb, radi poništenja rješenja tuženika od 18.ožujka 2016. pod poslovnim brojem Klasa, UP/II-423-01/15-01/489, Ur.br.513-04/16-5 


Obrazloženje

Financijska agencija, Regionalni centar Zagreb, podnijela je ovom sudu dana 4.travnja 2016 prijedlog za otvaranje stečajnog postupka nad dužnikom ELEKTROPROMET d.d., Zagreb, Avenija Dubrovnik 6. (OIB 11253040204). Prijedlog je podnesen temeljem članka 27. stavak 4. Zakona o financijskom poslovanju i predstečajnoj nagodbi (NN 108/12, 144/12 i 81/13, dalje ZFPPN). Prema navodima iz prijedloga Financijske agencije pravomoćnom odlukom od 2. listopada 2015. poslovni broj ur. br. 04-06-15-852-158 nagodbeno vijeće je obustavilo postupak predstečajne nagodbe nad dužnikom, a kod dužnika postoji stečajni razlog nesposobnosti za plaćanje jer dužnik ima evidentirane neizvršene osnove za plaćanje u razdoblju duljem od 60 dana. 
Na temelju prijedloga Financijske agencije za otvaranje stečajnog postupka nad dužnikom sud je dana 2.rujna 2016. donio rješenje o pokretanju prethodnog postupka radi utvrđivanja pretpostavki  za otvaranje stečajnog postupka (prethodni postupak), te zakazao ročište radi očitovanja o prijedlogu za otvaranje stečajnog postupka.

Na ročištu radi očitovanja o prijedlogu za otvaranje stečajnog postupka održanom dana  5. listopada 2016. dužnik je, između ostalog,  istakao kako je kao tužitelj, pred  Upravnim sudom u u Zagrebu, protiv tuženika Ministarstvo Financija, Samostalni sektor za drugostupanjski postupak, Zagreb podnio upravnu tužbu radi  poništenja rješenja tuženika od 18.ožujka 2016. pod poslovnim brojem Klasa, UP/II-423-01/15-01/489, Ur.br.513-04/16-5 kojim rješenjem je odbijana žalba ovdje dužnika izjavljena protiv rješenja Nagodbenog vijeća HR 02 od 2. listopada 2015. a kojim je obustavljen postupak predstečajne nagodbe nad dužnikom ELEKTROPROMET d.d., Zagreb, Avenija Dubrovnik 6.,  (OIB 11253040204).

Dužnik je na ročištu od 5.listopada 2016. dostavo sudu presliku tužbe podnesene Upravnom sudu u Zagrebu dana  22.travnja 2016., a sud je proveo uvid u rješenje Ministarstvo Financija, Samostalni sektor za drugostupanjski postupak, Zagreb od 18.ožujka 2016. poslovni broj Klasa, UP/II-423-01/15-01/489, Ur.br.513-04/16-5 i rješenje Nagodbenog vijeća HR 02 od 2. listopada 2015. poslovni broj: Ur.br. 04-06-15-852-156, oba rješenja objavljena na web stranici Financijske agencije.

Prema odredbi članka 27. stavak 4. ZFPPN-a ako je postupak predstečajne nagodbe obustavljen, a postoje razlozi za otvaranje stečajnog postupka, nagodbeno vijeće će podnijeti prijedlog za pokretanje stečajnog postupka nad dužnikom, a prema odredbi članka 6. stavak 2. podstavak 1. Stečajnog zakona (N.N.br. 71/15, dalje SZ) smatra se da je dužnik nesposoban za plaćanje ako u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa.

U konkretnom slučaju, odluka o obustavi postupka predstečajne nagodbe koju je donijelo vijeće Financijske agencije stekla je svojstvo izvršnosti. Međutim, takva odluka još nije stekla svojstvo pravomoćnosti, te dakle "visi" jer postoji mogućnost  da Upravni sud u Zagrebu takvu odluku poništi i vrati postupak  predstečajne nagodbe nad dužnikom ELEKTROPROMET d.d., Zagreb u fazu postupka pred Financijskom agencijom. 
Izvršnost odluke predstavlja nižu kvalitetu u odnosu na pravomoćnost. Tek nastupom pravomoćnosti odluke (rješenja o obustavi postupka predstečajne nagodbe), kao najvišim stupnjem kvalitete te odluke sud može izvan svake sumnje nastaviti stečajni postupak i donijeti svoju odluku po prijedlogu Financijske agencije za otvaranje stečajnog postupka.
Eventualna odluka suda o otvaranju stečajnog postupka nad dužnikom je "nepopravljiva", jer i u slučaju afirmativne odluke Upravnog suda u Zagrebu isključuje mogućnost nastavka postupka predstečajne nagodbe pred Financijskom agencijom. Razlozi pravne sigurnosti priječe nastavak ovog stečajnog postupka sve do nedvojbene odluke Upravnog suda u Zagrebu o ishodu postupka predstečajne nagodbe pred Financijskom agencijom.

Stoga, ovaj sud prvog stupnja prihvaća stav Visokog trgovačkog suda Republike Hrvatske zauzet u odluci poslovni broj Pž-1982/16 od 18.svibnja 2016. glede primjene članka 39. stavak 3. ZFPPN-a prema kojem: "Odredbom čl.39.st.3. Zakona o financijskom poslovanju i predstečajnoj nagodbi određeno je da do okončanja postupka predstečajne nagodbe nije dopušteno pokrenuti stečajni postupak. Ovaj sud ne može ulaziti  u osnovanost predmetnih tužbi i ako je zakonom dužniku dopušteno da protiv predmetnih odluka podnese tužbu upravnom sudu, onda to ovaj sud, kao ni sud prvog stupnja , ne može zanemariti i ne može zanemariti postojanje mogućnosti da te tužbe doista budu usvojene, a time odluka o tome da se obustavlja postupak predstečajen nagodbe poništena."

U stečajnom se postupku na odgovarajući način primjenjuju pravila parničnog postupka u postupku pred trgovačkim sudom (članak 10. SZ-a). Prema odredbi  članka  213. stavak 1. Zakona o parničnom postupku (NN br. 53/91, 91/92, 112/99, 88/01, 117/03, 88/05, 2/07, 84/08, 96/08, 123/08 i 57/11, 25/2013, 89/2014, dalje ZPP) sud će odrediti prekid postupka i ako je odlučio da sam ne rješava o prethodnom pitanju (članka 12.).
Prema članku 215. stavak 4. ZPP-a postupak prekinut iz razloga navedenih u članku 213. ZPP-a nastavit će se kad se pravomoćno završi postupak pred sudom ili drugim nadležnim tijelom ili kad se ustanovi da više ne postoje razlozi da se čeka njegov završetak. 

Kako dakle, pitanje osnovanosti razloga za poništaj odluka Ministarstva Financija, Samostalni sektor za drugostupanjski postupak, Zagreb od 18.ožujka 2016. pod poslovnim brojem Klasa, UP/II-423-01/15-01/489, Ur.br.513-04/16-5 predstavljaju  prethodna pitanja o čijem ishodu ovisi obaj ovosudni stečajni postupak, te kako je ovaj sud odlučio da sam ne rješava ovo prethodno pitanje, valjalo je odgovarajućom primjenom članka 213. stavak 1. ZPP-a prekinuti ovaj stečajni postupak do donošenja odluke Upravnog suda u Zagrebu, povodom upravne tužbe ovdje dužnika.

Zagreb, 6.listopada  2016.
Sudac:
Ante Galić v.r.

Uputa o pravnom lijeku:
Protiv rješenja  može se izjaviti žalba u roku od 8 dana. Žalba se podnosi ovom sudu za Visoki trgovački sud RH u 2 primjerka.

Za točnost otpravka, ovlašteni službenik:
               Valentina Delač

